CELEX: 62022CN0136
Language: ro
Date: 2022-02-25 00:00:00
Title: Cauza C-136/22 P: Recurs introdus la 25 februarie 2022 de Debrégeas et associés Pharma (D & A Pharma) împotriva Ordonanței Tribunalului (Camera a opta) din 22 decembrie 2021 în cauza T-381/21, Debrégeas & Associés Pharma/EMA

25.4.2022   
            
            
               RO
            
            
               Jurnalul Oficial al Uniunii Europene
            
            
               C 171/21
            
         
      Recurs introdus la 25 februarie 2022 de Debrégeas et associés Pharma (D & A Pharma) împotriva Ordonanței Tribunalului (Camera a opta) din 22 decembrie 2021 în cauza T-381/21, Debrégeas & Associés Pharma/EMA
      (Cauza C-136/22 P)
      (2022/C 171/27)
      Limba de procedură: franceza
      
         Părțile
      
      
         Recurentă: Debrégeas et associés Pharma (D & A Pharma) (reprezentanți: N. Viguié, avocat, D. Krzisch, avocată)
      
         Cealaltă parte din procedură: Agenția Europeană pentru Medicamente
      
         Concluzii
      
      Recurenta solicită Curții:
      
                  —
               
               
                  anularea Ordonanței Tribunalului (Camera a opta) din 22 decembrie 2021 în cauza T-381/21, Debrégeas & Associés Pharma/EMA.
               
            În consecință:
      
                  —
               
               
                  trimiterea spre rejudecare a cauzei la Tribunalul Uniunii Europene pentru ca EMA să își prezinte observațiile pe fond iar Tribunalul să se pronunțe pe fond.
               
            În cazul în care Curtea ar decide că dosarul este în stare de judecată și ar hotărî să nu îl trimită spre rejudecare la Tribunal:
      
                  —
               
               
                  admiterea concluziilor prezentate de reclamanta în primă instanță;
               
            
                  —
               
               
                  anularea deciziei prin care Agenția Europeană pentru Medicamente (EMA) a desființat grupul consultativ științific „Scientific Advisory Group on Psychiatry” din cadrul Comitetului pentru medicamente de uz uman (CHMP), revelată prin apelul public la manifestarea interesului pentru experții care urmează să devină membri ai grupurilor consultative permanente (SAG) ale EMA, din 5 mai 2021, și a comunicatului de presă al EMA din 5 mai 2021;
               
            În orice caz,
      
                  —
               
               
                  obligarea EMA la plata cheltuielilor de judecată efectuate în prezenta procedură.
               
            
         Motivele și principalele argumente
      
      Prin intermediul primului motiv, recurenta susține că Tribunalul nu putea reține, fără a săvârși o eroare de drept, precum și o eroare vădită de apreciere, că D & A nu ar avea un interes de a exercita acțiunea împotriva deciziei atacate, pentru motivul că o eventuală anulare a deciziei atacate nu i-ar aduce niciun beneficiu, în timp ce atingerea adusă situației D & A și în special drepturilor sale procedurale este deja certă, la fel ca și prejudiciul pe care aceasta l-ar obține din anularea deciziei atacate, în măsura în care:
      
                  —
               
               
                  D & A a formulat o acțiune împotriva deciziei din 6 iulie 2020 prin care a fost respinsă cererea sa de AIP [autorizație de introducere pe piață], în special pentru motivul neregularității procedurii care a condus la avizul CHMP pentru neconsultarea SAG Psihiatrie în cadrul procedurii de reexaminare (cererea nr. T-556-20);
               
            
                  —
               
               
                  desființarea SAG Psihiatrie o privează de o garanție procedurală în calitate de solicitantă a unei AIP pentru un medicament psihiatric.
               
            Prin intermediul celui de al doilea motiv, recurenta invocă faptul că Tribunalul nu putea reține, fără a săvârși o eroare de drept, precum și o eroare vădită de apreciere, că interesul D & A de a exercita acțiunea nu este actual și cert, ci doar viitor și ipotetic, din moment ce D & A a formulat o acțiune împotriva deciziei din 6 iulie 2020 prin care a fost respinsă cererea sa de AIP, în special pentru motivul neregularității procedurii care a condus la avizul CHMP pentru neconsultarea SAG Psihiatrie în cadrul procedurii de reexaminare (cererea nr. T-556-20).